በዘንድሮ ዓመት አገሪቱ ካለፈው አመት ጋር ተመሳሳይ የሆነ የኢኮኖሚ እድገት ታስመዝግባለች- ብሔራዊ ባንክ
በተያዘው ዓመት አገሪቱ ካለፈው የበጀት ዓመት ከተመዘገበው  የ7ነጥብ7 በመቶ የሆነ የኢኮኖሚ ዕድገት ጋር ተቀራራቢነት ያለው የኢኮኖሚ ዕድገት ታስመዘግባለች ተብሎ እንደሚጠበቅ  የብሔራዊ ባንክ  ገዢ ዶክተር ይናገር ደሴ ገለጹ፡፡ ኢትዮጵያ ከ1996 – 2007 ዓ.ም ባሉት  ዓመታት በአማካይ 10 ነጥብ 1 በመቶ ዕድገት ማስመዝገቧን ያስታወሱት ዶክተር ይናገር ከ2008 ዓም አንስቶ እድገቱ መቀዛቀዙን አስረድተዋል፡፡ለዚህ ደግሞ የወጪ ንግድ መቀነስ፤ በሃገሪቱ የነበረው የፖለቲካ ሁኔታ፤ የኮንትሮባንድ ንግድ መስፋፋት፤ የዓለም ኢኮኖሚ በተለይም የቻይና መቀዛቀዝ በምክንያትነት እንደሚጠቀሱ ገልጸዋል፡፡በተለይ የወጪ ንግዱ መቀዛቀዝ የውጭ ምንዛሪ እጥረት እንዲከሰት በማድረጉ ኢኮኖሚውን በከፍተኛ ሁኔታ ጎድቶታል፡፡የተሻለ የኢኮኖሚ እድገት ለማስመዝገብ የወጭ ንግዱን ማሳደግና ኮንትሮባንድን መቆጣጠር እንደሚገባ ዶክተር ይናገር ገልጸዋል፡፡የኮንትሮባንድ ንግዱን ለመቆጣጠር የፖሊሲ ማሻሻያ ማድረግ እንዲሁም አስተዳደራዊና ህጋዊ እርምጃ መውሰድ ይገባልም ብለዋል፡፡የውጭ ብድርን በተመለከተ ሃገሪቱ 26 ቢሊዬን ዶላር እዳ እንዳለባት ዶክተር ይናገር ጠቁመው ከዚህም ውስጥ 85 በመቶ የሚሆነው የቻይና እንደሆነ ተናግረዋል፡፡23 ሚሊዮን ሰዎች ከድህነት ወለል በታች ሲሆኑ 8 ሚሊዮኑ ደግሞ ከመንግስት የምግብ ድጋፍ የሚጠብቁ መሆናቸውን የብሄራዊ ባንክ ገዢ ተናግረዋል፡፡